Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη διαχείριση των κοινοτικών δασμολογικών ποσοστώσεων για ορισμένα ζωντανά ψάρια και αλιευτικά προϊόντα καταγωγής Βουλγαρίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Ευρωπαϊκή Συμφωνία μεταξύ αφενός των Ευρωπαϊκών Κοινοτήτων και των κρατών μελών της και αφετέρου της Δημοκρατίας της Βουλγαρίας θα συμπληρωθεί αναδρομικά με συμφωνία υπό μορφή ανταλλαγής επιστολών σχετικά με ορισμένα αλιευτικά προϊόντα με έναρξη ισχύος την 1η Ιανουαρίου 2000. Επομένως, είναι σκόπιμο να εφαρμοστεί η απαιτούμενη νομοθεσία ώστε να διασφαλιστεί η δυνατότητα εφαρμογής των διατάξεων της συμφωνίας σχετικά με ορισμένα αλιευτικά προϊόντα αμέσως μετά την υπογραφή της και από τα δυο μέρη.

2. Επίσης προβλέπεται ότι τα απαραίτητα μέτρα για την εφαρμογή του παρόντος κανονισμού δύνανται να εγκριθούν σύμφωνα με την απόφαση 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

2000/0244 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη διαχείριση των κοινοτικών δασμολογικών ποσοστώσεων για ορισμένα ζωντανά ψάρια και αλιευτικά προϊόντα καταγωγής Βουλγαρίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η Ευρωπαϊκή Συμφωνία μεταξύ αφενός των Ευρωπαϊκών Κοινοτήτων και των κρατών μελών της και αφετέρου της Δημοκρατίας της Βουλγαρίας θα συμπληρωθεί αναδρομικά με συμφωνία υπό μορφή ανταλλαγής επιστολών σχετικά με ορισμένα αλιευτικά προϊόντα [1] με έναρξη ισχύος την 1η Ιανουαρίου 2000. Επομένως, είναι σκόπιμο να εφαρμοστεί η απαιτούμενη νομοθεσία ώστε να διασφαλιστεί η δυνατότητα εφαρμογής των διατάξεων της συμφωνίας σχετικά με ορισμένα αλιευτικά προϊόντα αμέσως μετά την υπογραφή της και από τα δυο μέρη.

[1] Βλέπε σελίδα της εν λόγω Επίσημης Εφημερίδας

(2) Οι τροποποιήσεις των κωδικών Συνδυασμένης Ονοματολογίας και των κωδικών Taric, καθώς και η δημοσίευση παγιωμένης μορφής του παραρτήματος του παρόντος κανονισμού, δεν συνεπάγονται αλλαγές επί της ουσίας.

(3) Για να απλοποιηθεί η εφαρμογή των απαραίτητων τροποποιήσεων και των τεχνικών προσαρμογών του παραρτήματος του παρόντος κανονισμού, πρέπει να θεσπιστούν διατάξεις που να επιτρέπουν στην Επιτροπή, επικουρούμενη από την Επιτροπή Τελωνειακού Κώδικα, να προβεί στις απαραίτητες τροποποιήσεις και τεχνικές προσαρμογές.

(4) Δεδομένου ότι τα μέτρα που είναι απαραίτητα για την εφαρμογή του παρόντος κανονισμού αποτελούν μέτρα διαχείρισης κατά την έννοια του άρθρου 2 της απόφασης 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2], πρέπει να θεσπιστούν με τη διαδικασία διαχείρισης που προβλέπεται στο άρθρο 4 της εν λόγω απόφασης.

[2] ΕΕ L 184, 17.7.1999, σ. 23.

(5) Η διαχείριση των δασμολογικών ποσοστώσεων πρέπει να γίνεται με βάση την αρχή της «κατά προτεραιότητα εξυπηρέτησης του προηγηθέντος» σύμφωνα με τα άρθρα 308α έως 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993 [3] για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 περί θεσπίσεως του κοινοτικού τελωνειακού κώδικα [4].

[3] ΕΕ L 253, 11.10.1993, σ. 1. Κανονισμός, όπως τροποποιήθηκε τελευταία από τον κανονισμό (EΚ) αριθ. 1662/1999, ΕΕ L 197, 29.7.1999, σ.25.

[4] ΕΕ L 302, 19.10.1992, σ. 1. Κανονισμός, όπως τροποποιήθηκε τελευταία από τον κανονισμό (EΚ) αριθ. 955/1999 του Ευρωπαϊκού Κοινοβουλίου και του Συμβουλίου, ΕΕ L 119, 7.5.1999, σ.1.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δασμοί επί των προϊόντων που παρατίθενται στο παράρτημα του παρόντος κανονισμού καταγωγής Βουλγαρίας μειώνονται, δυνάμει της Ευρωπαϊκής Συμφωνίας που έχει συναφθεί με αυτή τη χώρα, στα επίπεδα που προβλέπονται στo παράρτημα, από 1ης Ιανουαρίου μέχρι 31 Δεκεμβρίου κάθε έτους.

Άρθρο 2

Τη διαχείριση των εν λόγω ποσοστώσεων αναλαμβάνει η Επιτροπή σύμφωνα με τα άρθρα 308α έως 308γ του κανονισμού (ΕΟΚ) αριθ. 2454/93.

Άρθρο 3

1. Οι τροποποιήσεις και οι τεχνικές προσαρμογές του παραρτήματος του παρόντος κανονισμού, οι οποίες καθίστανται απαραίτητες από τις τροποποιήσεις των κωδικών της Συνδυασμένης Ονοματολογίας και των κωδικών Taric, καθώς και η δημοσίευση παγιωμένης μορφής του παραρτήματος, εγκρίνονται από την Επιτροπή, επικουρούμενη από την Επιτροπή Τελωνειακού Κώδικα, σύμφωνα με τη διαδικασία που ορίζεται στις παραγράφους 3 έως 5 του παρόντος άρθρου.

2. Η εν λόγω επιτροπή μπορεί να εξετάσει οποιοδήποτε θέμα σχετικά με την εφαρμογή των δασμολογικών ποσοστώσεων, το οποίο θέτει ο πρόεδρός της είτε με δική του πρωτοβουλία είτε μετά από αίτηση κράτους μέλους.

3. Η Επιτροπή επικουρείται από την Επιτροπή Τελωνειακού Κώδικα που έχει συσταθεί με το άρθρο 247 του κανονισμού (EΟΚ) αριθ. 2913/92, η οποία αποτελείται από αντιπροσώπους των κρατών μελών με πρόεδρο τον εκπρόσωπο της Επιτροπής.

4. Όταν γίνεται αναφορά στην παρούσα παράγραφο, η διαδικασία διαχείρισης που ορίζεται στο άρθρο 4 της απόφασης 1999/468/EΚ εφαρμόζεται σύμφωνα με το άρθρο 7 παράγραφος 3 της εν λόγω απόφασης.

5. Η διάρκεια που προβλέπεται στο άρθρο 4 παράγραφος 3 της απόφασης 1999/468/EΚ ορίζεται σε τρεις μήνες.

Άρθρο 4

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την ημερομηνία έναρξης ισχύος της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Βουλγαρίας.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>